ועדת הכנסת, כנסת 15, פרוטוקול מספר 249, 2001-11-28 09:00

סדר היום: בהתאם לחוק הכנסת – התשנ"ד – 1994.

סדר היום: 2.

סדר היום: בקשה להקדמת הדיון בהצעת חוק הביטוח הלאומי (תיקון – שלילת זכויות ממבצע פעולת איבה), התשס"ב-2001, של חבר הכנסת יצחק גאגולה.

סדר היום: 3.

סדר היום: קביעת ועדות לדיון בהצעות חוק והצעות לסדר היום.

חברי הוועדה: יצחק גאגולה עבד-אלמאלכ דהאמשה אליעזר זנדברג נעמי חזן שאול יהלום אליעזר כהן סופה לנדבר יאיר פרץ אורי אריאל אילן גילאון מרדכי משעני אברהם פורז אופיר פינס-פז אברהם רביץ גנדי ריגר מזכיר הכנסת, אריה האן סגן מזכיר הכנסת, דוד לב

מוזמנים: עו"ד שלמה שהם, נציב הדורות הבאים תלמידי ישיבת מעלה אדומים

יועץ משפטי: ארבל אסטרחן

קצרנית: הצעת יושב ראש הכנסת למינוי נציב הדורות הבאים – בהתאם לחוק הכנסת – התשנ"ד – 1994

אפי אושעיה: חברי הכנסת, אני מתנצל על האיחור של ארבע דקות, אבל אני פשוט חולה.

אפי אושעיה: בהתאם לחוק, עמד חבר הכנסת יוסי כץ בראש ועדה ציבורית אשר ראיינה ומיינה מועמדים לתפקיד והמליצה בפני יושב ראש הכנסת על ארבעה מועמדים ראויים.

אפי אושעיה: תפקיד הבחירה של נציב הדורות הבאים לכנסת הוא בידי יושב ראש הכנסת, באישור ועדת הכנסת.

אפי אושעיה: יושב ראש הכנסת הודיע לוועדת הכנסת כי המועמד המועדף בעיניו הוא עו"ד שלמה שהם, ששימש עד היום כיועץ המשפטי לוועדת החוקה, חוק ומשפט וכעת מתבקשת ועדת הכנסת לאשרו.

אפי אושעיה: אני מבקש מיושב ראש הכנסת להציג את המועמד שנבחר וגם לפרט – היות ואני חבר ועדת הכנסת ואני לא הייתי מודע עד הסוף למשמעות החוק ומשמעות נציב הדורות הבאים, אולי זו הזדמנות גם להגיד כמה מילים בעניין זה.

אברהם בורג: אוקי.

אברהם בורג: אדוני יושב ראש הוועדה, חברי הכנסת, האורחים והנכבדים, בוקר טוב.

אברהם בורג: את החוק הזה יזם, מיד עם כניסתו לכנסת, חבר הכנסת טומי לפיד.

אברהם בורג: הוא בא אלי והציג את הצעת החוק.

אברהם בורג: אני מוכרח להגיד שבמבט ראשון לא לגמרי הבנתי במה מדובר וכיוון שלא הבנתי במה מדובר, אמרתי: בוא נתחיל ללכת ונראה.

אברהם בורג: אם גם אחרים לא יבינו במה מדובר, אז זה לא יעבור, אבל אם אחרים יבינו במה מדובר אז כנראה שיש בזה איזשהו substance והדבר היחיד שהשתדלתי מאד לעשות אותו זה לאפשר לחוק הזה לעבור.

אופיר פינס-פז: אגב, כולנו לא הבנו במה מדובר, לכן אפשרנו לחוק הזה לעבור.

אברהם בורג: כי מעט פעמים בא בפני הכנסת רעיון שהוא מחוץ לקופסה.

אברהם בורג: זאת אומרת: שהוא איזושהי חשיבה שהיא אחרת מהשגרה של: קראתי עוולה כזאת, התנהגו אלי אנשים כך, זה משהו שבא ממקום אחר.

אברהם בורג: חזרה מן העתיד.

אברהם בורג: כשנכנסתי קצת יותר לעומק הסתבר, שיש מדינות בעולם שיש להן מימדים דומים של - - - בוקר טוב.

אברהם בורג: תלמידים מאיפה?

אברהם בורג: - - ישיבת מעלה אדומים.

אברהם בורג: הי, שלום.

אברהם בורג: הסתבר שיש מקומות בעולם, יש פרלמנטים בעולם, שיש בהליך הציבורי שלהם שיקול דעת שהוא לא שיקול דעת של תיקון עבר או שיקול דעת של עשיית הווה, אלא שיקול דעת של השלכות עתידיות.

אברהם בורג: זה דבר שהוא בכל זאת בעל חשיבות גדולה מאד בימינו, שאנחנו רואים שכל כך הרבה מעשים ופרוייקטים לאומיים כאלה ואחרים נעשים וזה נורא נכון כאן ועכשיו, אבל אחרי שלושים שנה מצטערים על ייבוש החולה והיום צריך להעביר בחוק ההסדרים משהו על הבולענים בים המלח, כי שכחנו שאם מייבשים את החלק הדרומי של ים המלח, יכול להיות שיתממש התיאור המקראי של ירמיהו, של "בארות בארות נשברים".

אברהם בורג: מסתבר שצריך איזושהי חשיבה עתידית.

אברהם בורג: החוק עבר כאן במליאת הכנסת בדיונים שחלקים מהחברים כאן השתתפו בהם.

אברהם בורג: על פי סעיף 36, יושב הכנסת מקים ועדה ציבורית שבודקת את הכשירות של החברים.

אברהם בורג: הוועדה הציבורית היא בת שישה חברים, שלושה חברי כנסת ושלושה חברי סגל אקדמאי מומחים בכל מיני תחומים.

אברהם בורג: קמה ועדה כזאת, קיימה את הדיונים שלה והגישה לי ארבעה שמות.

אברהם בורג: אני ביקשתי מחבר הכנסת יוסי כץ, יושב ראש ועדת הכנסת, שהוועדה גם תעשה דירוג.

אברהם בורג: כי אם הוועדה יושבת מספיק זמן ומראיינת את פלוני ואת אלמוני ורואה את התיקים ויש לה שישה מימדים שונים של הסתכלות, אז ודאי שיש מישהו שנראה יותר ומישהו שנראה פחות.

אברהם בורג: בסופו של דבר הוועדה הגישה לי ארבעה אנשים, שניים מהם בעדיפות העליונה ושניים מהם גם כן מומלצים.

אברהם בורג: בעדיפות העליונה עורך דין יאיר הורוביץ, לשעבר מנכ"ל משרד מבקר המדינה ועורך דין שלמה שהם שאנחנו מכירים אותו כאן מן הכנסת.

אברהם בורג: ישבתי עם שני המועמדים, דיברתי אתם, שניהם באמת אנשי איכות ואנשי מעלה כשאחד הדברים שעניין אותי מאד - מכיוון שמדובר בתפקיד חדש, זה לא רק להיכנס לנעליים של מישהו אחר, זה להיות סנדלר, זה לתפור את הנעליים בעצמך – זה לשמוע מכל אחד מהם את החזון, איך הוא רואה תפקיד כזה, איך מעצבים אותו, איפה הוא נמצא בפרספקטיבה של חקיקת הכנסת, של ההתנהלות של עצמאות הכנסת "ויז-א-וי" ממשלה, למשל, או אינטרסנטים ציבוריים שדוחפים דברים הנה.

אברהם בורג: אני התרשמתי מאד, מאד מאד גם מהחזון, גם מהתפיסה וגם מהמיצוב לגבי התפקיד של היועץ המשפטי של ועדת חוקה, חוק ומשפט, עורך דין שלמה שהם והודעתי ליושב ראש ועדת הכנסת כי על פי סמכותי כחוק, לאמור, סעיף 36: "נציב הדורות הבאים יתמנה על ידי יושב ראש הכנסת באישור ועדת הכנסת, מבין המועמדים", שמבין המועמדים האלה הוא המועמד הנראה לי.

אברהם בורג: השם פורסם ברשומות ארבל בעשרה ימים האחרונים, דומני, בפרק הזמן הנדרש בחוק.

אברהם בורג: לא הגיעו התנגדויות מטעם הציבור ולכן אני מתכבד בעצם להביא בפני הוועדה - - -

אופיר פינס-פז: הייתם אומרים לנו, היינו מארגנים.

אברהם בורג: אני מתפלא על יושב ראש ועדת חוקה, חוק ומשפט שהוא לא קורא דבר ראשון בבוקר את רשומות אם צריך או לא צריך, שמא אפשר לארגן איזושהי התנגדות מיותרת.

אופיר פינס-פז: אתה צודק.

אופיר פינס-פז: אתה צודק מאד.

אברהם בורג: אני מבקש לקחת את זה לתשומת לבך, אדוני ולהבא להשתמש בכלי הזה כהלכה.

שאול יהלום: בדרך כלל מגיש לו היועץ המשפטי של הוועדה כל שבוע מה כתוב שם.

אברהם בורג: אני רק אגיד איזשהו דבר אחד, שלפחות במקורותינו יש תפיסת עולם כזאת: כאשר משה רבנו קורא – אני אגיד את זה עוד בטקס שאנחנו נעשה בפרידה ממנו על פי בקשת יושב ראש - - - אם אכן תאושר הבקשה, במשותף עם ועדת חוקה, חוק ומשפט, הלשכה המשפטית וועדת הכנסת, אני אגיד את הדברים הבאים ואני אגיד אותם כאן בקצרה: בפרשת ניצבים משה רבנו בעצם פונה בנאומו האחרון לעם היהודי לאותו זמן.

אפי אושעיה: אנחנו קוראים לו אחר כך לברך אותו בהזדמנות הזאת, אז אולי תשמור את הברכה לאחר כך.

אברהם בורג: אתם יודעים מה?

אברהם בורג: קודם תאשרו ואחר כך אני אגיד את זה.

שאול יהלום: מה, שלוש פעמים שנשמע את זה?

אפי אושעיה: אדוני היושב ראש, אני רוצה להפנות את תשומת לבך לכך שהתקשר אלי הבוקר אחד המועמדים ואמר לי שהתקשר אליו עיתונאי לקבל תגובה והיה ראוי שלפני שעיתונאי מבקש ממנו תגובה, שמישהו יתקשר אליו ויגיד לו: לא נבחרת, לא אושרת, נבחר אדם אחר וכך הלאה.

אברהם בורג: רק לידיעתך, אני ראיינתי את שני האנשים שהיו בעדיפות עליונה והאחרים - - -

אפי אושעיה: לא, אני מדבר על אלה שהופיעו בפני הוועדה.

אברהם בורג: הוועדה זה לא ענייני, אבל אני מודיע לך שכולם קיבלו מכתבים.

אתי בן-יוסף: כולם קיבלו מכתבים.

אפי אושעיה: אז אחד המועמדים שאני אמסור לכם את השם שלו טוען שלא.

אפי אושעיה: אולי היתה תקלה, תבדקו את העניין.

יאיר פרץ: אדוני היושב ראש, היתה שביתה בדואר.

יאיר פרץ: קח את זה בחשבון.

אפי אושעיה: חברי הכנסת, סליחה.

אפי אושעיה: יש פה ידיעה מסעירה, שאיציק מרדכי יצא בסעיף 1 זכאי ולסרי הולך הביתה.

אפי אושעיה: אנחנו ממשיכים.

אפי אושעיה: חברי הכנסת, יש לי הצעה.

אפי אושעיה: אדוני היושב ראש, ברשותך.

אפי אושעיה: אחרי ששיבחת את המועמדים ואת המועמד, אני רוצה לשבח אותך.

אפי אושעיה: אני, לפחות, בעבודה הציבורית לא זוכר שמישהו חשב על העתיד – כי לנו, כאנשים פוליטיים, תמיד יש סיפוקים קצרים מאד לטווחים קצרים ומישהו שלוקח על עצמו לחשוב על הדורות הבאים, זה באמת נדיר במערכת הזאת.

אברהם בורג: זה טומי לפיד.

אפי אושעיה: אבל אתה קידמת.

אפי אושעיה: בוודאי טומי, כל הזכויות המגיעות לו שיזם ועשה ויישר כוח וכך הלאה ולך שאימצת את העניין, מתוך ידיעה שגם יכולה להיות ביקורת על זה - מוציאים כספים ועושים, בונים תפקידים ודברים אחרים – אני משבח את טומי ואותך על העניין הזה.

אברהם בורג: לפי הביקורת שקיבלתי עד הלום אני יכול להוציא עוד כמה מיליארדים פה בכנסת.

אפי אושעיה: לעצם העניין, היות ונרשמו עד עכשיו שלושה חברי כנסת שהביעו את רצונם לדבר, אנחנו יכולים לעשות את זה בשני אופנים.

אפי אושעיה: אני מציע, שאם אין התנגדות להצעה אנחנו נצביע, כפי הנראה גם נאשר ונקרא למר שהם לישיבה ומי שרוצה לשבח אותו, יעשה את זה בפניו.

אפי אושעיה: אם יש מישהו שלא רוצה לשבח אותו, שיעשה את זה עכשיו.

שאול יהלום: אם רק שלושה נרשמו, כל אחד דקה.

אפי אושעיה: אתה לא רוצה בנוכחותו לעשות את זה?

שאול יהלום: לא.

אפי אושעיה: אוקי.

אפי אושעיה: בבקשה, חבר הכנסת שאול יהלום.

שאול יהלום: אני רוצה לומר ברשות יושב ראש הכנסת:

שאול יהלום: אני מכיר את מר שהם הרבה שנים, אבל היתה לי הזכות לעבוד אתו מאד מאד באינטנסיביות כשהייתי יושב ראש ועדת חוקה, חוק ומשפט והוא היה כבר אז היועץ המשפטי של הוועדה.

שאול יהלום: אני רוצה לומר גם לחברי הוועדה בראשות יוסי כץ – שנאחל לו רפואה שלמה – וגם ליושב ראש הכנסת שבחר מתוך הרשימה, שאין בחירה יותר טובה מהבחירה שבחרתם.

שאול יהלום: מדובר באדם רציני, מקצועי, ערכי – שזה מאד חשוב – אובייקטיבי – שזה גם מאד חשוב – שיודע להפריד פוליטיקה ממקצועיות – ואין הרבה כאלה בתוכנו – ושהתברכנו בו ואני מקווה שהכנסת תתברך בתפקידו החדש.

אפי אושעיה: תודה רבה.

אפי אושעיה: חבר הכנסת פינס.

אופיר פינס-פז: כן, אני גם רוצה לומר כמה מילים כרגע, בגלל שאנחנו הולכים לוועדת חוקה.

אופיר פינס-פז: אני חושב שההמלצה של יושב ראש הכנסת על שלמה שהם לתפקיד הזה היא המלצה טובה, היא המלצה ראויה, שראוי לכבד אותה ולתמוך בה ואני רוצה גם לומר מדוע.

אופיר פינס-פז: אני עבדתי עם שלמה בחודשים האחרונים ואני עוד לא עד הסוף מבין מה התפקיד, אבל אם אני מבין את מה שאני לא מבין, שלמה שהם הוא האיש הכי מתאים לתפקיד הזה, משום שלשלמה יש חשיבה יצירתית.

אפי אושעיה: גם המשפט שלך היה יצירתי מאד.

אופיר פינס-פז: היה יצירתי.

אופיר פינס-פז: לא מאד, אבל די יצירתי.

אופיר פינס-פז: יש לו חשיבה יצירתית, יש לו אופקים רחוקים, הוא אדם לא שגרתי והוא ידען ודעתן ואני חושב שאדם מהסוג הזה הוא אדם שיכול להכניס תוכן לתפקיד שהוא לא עד הסוף מוגדר.

אופיר פינס-פז: אני חושב שהוא יכול לעשות עבודה מעניינת וחשובה ואני מברך.

אופיר פינס-פז: אנחנו, כמובן, נציין את הפרידה שלו מוועדת חוקה באירוע מיוחד, בנפרד, עם יושב ראש הכנסת, עם חברי הכנסת.

אפי אושעיה: תודה רבה.

אפי אושעיה: חבר הכנסת זנדברג.

אליעזר זנדברג: אני מצטרף לכל המברכים, אני באמת חושב שלשמה שהם יש תכונות אישיות שמאד מתאימות לתפקיד הזה.

אליעזר זנדברג: לי יצא לעבוד אתו בצורה הדוקה גם כחבר ועדת חוקה וגם כיושב ראש ועדת משנה של חוק החברות, שזו היתה עבודה מאד אינטנסיבית.

אליעזר זנדברג: אני חושב שהחשיבה שלו היא באמת נון-קונפורמיסטית, חשיבה שמלמדת על מחשבה רחבה, המון ידע, איש עם המון ידע בתחומים רבים ולדעתי, הוא באמת האדם המתאים ביותר לתפקיד.

אליעזר זנדברג: אני מברך את היושב ראש.

אפי אושעיה: חבר הכנסת אילן גילאון.

אילן גילאון: כן, אדוני היושב ראש, קודם כל אני רוצה לברך אותך על כך שאתה מברך את היושב ראש.

אילן גילאון: אפילו את טומי לפיד אני רוצה לברך.

אילן גילאון: אני חושב שזה באמת מרענן באווירה של התכנון קצר המועד ו"הרוגטקי" אצלנו, לדבר על הדורות הבאים.

אילן גילאון: יש כאן בהחלט איזשהו ניחוח ממקומות אחרים ואני חושב שהעניין הזה הוא בהחלט ראוי.

אילן גילאון: אני מכיר את שלמה שהם מזווית קצת שונה ואני יכול לומר תרתי משמע, שאני שפוט של שלמה שהם כי הוא ישב בכס המשפט באשדוד כאשר אני הייתי שם סגן ראש עיר ואני מכיר אותו מעבודתו שם.

אילן גילאון: אני חושב שהוא אחד מהאנשים היותר מרתקים שפגשתי אי פעם.

אילן גילאון: אני ראיתי אותו בכס המשפט - - -

אברהם בורג: אני לא מבין למה עושים את הדיון הזה בלעדיו.

אברהם בורג: פעם אחת יש דיון חיובי, אז מוציאים את השפוט החוצה?

שאול יהלום: הוא לא רוצה להגיד שבחו בפניו.

אילן גילאון: זה לא נוח לי, נו.

אילן גילאון: אני יכול להגיד דברים רעים בפניו של מישהו, אבל טובים?

אברהם בורג: זה קשה לך.

אברהם בורג: טוב, אם זה תקדים בשבילך, אילן, אז לא נעשה לך את זה.

אליעזר כהן: אדוני היושב ראש, לפרגן זה קשה במדינת ישראל.

אילן גילאון: התמזל המזל וחברת הכנסת זהבה גלאון היתה גם עסוקה ולכן אני ממלא את מקומה.

אילן גילאון: אני מאד שמח שכך יצא בחלקי.

אילן גילאון: הייתי הולך עד קריית שמונה ברגל כדי לתמוך בהמלצה שלך.

אפי אושעיה: תודה, אילן.

אפי אושעיה: חבר הכנסת יאיר פרץ.

יאיר פרץ: א', אני מצטרף לכל המברכים.

יאיר פרץ: אני מברך את יושב ראש הכנסת על בחירה נכונה.

יאיר פרץ: לי היתה זכות להכיר את שלמה שהם בתפקידי הקודם.

יאיר פרץ: הוא כיסה את חוק הנוער וסדרי דין.

יאיר פרץ: הופעתי בפניו הופעות רבות, ראיתי את החשיבה של האיש, השיפוט, את הרגישות לכל בעיה ובעיה בעבודתי בכנסת.

יאיר פרץ: היתה לי זכות לעבוד עם שלמה שהם - - -

אורי אריאל: זה נשמע כמו הספדים פה, אדוני היושב ראש.

אורי אריאל: אדוני היושב ראש, זה לא בית קברות.

יאיר פרץ: בתפקידי בכנסת.

יאיר פרץ: - - - כל פניה שהיתה לשלמה שהם נענתה, הסביר - - -

אופיר פינס-פז: כל פניה שלך נענתה?

יאיר פרץ: כן.

אופיר פינס-פז: חמור מאד.

אופיר פינס-פז: לא ידעתי.

אברהם בורג: אתה רוצה שאני אגיד לך שהקונספירציה הולכת יותר רחוק?

אברהם בורג: לא רק כל פניה שלו אלא גם כל פניה שלי.

אופיר פינס-פז: עד כדי כך?

אופיר פינס-פז: זו כבר אמנות.

אפי אושעיה: סליחה, חברים, את העניינים של מפלגת העבודה תעשו בבית – אבל אין לכם בית, בעצם.

אפי אושעיה: חבר הכנסת גאגולה, סכם.

יצחק גאגולה: אני מצטרף למברכים.

יצחק גאגולה: אני רוצה לברך את שלמה שהם על הבחירה החשובה הזאת.

יצחק גאגולה: זה איש שאני הכרתי כאן בכנסת ואני חושב שהוא באמת איש במקום הנכון.

יצחק גאגולה: אני מקווה שהוא יעשה את העבודה שלו נאמנה ויביא באמת לדורות הבאים הרבה ברכה.

אפי אושעיה: חברי הכנסת, אמנם זה לא מקובל שאחרי חבר הכנסת גאגולה מוסיפים דברים, אבל - - - סגנית היושב ראש, חברת הכנסת נעמי חזן, בבקשה.

אפי אושעיה: תודה.

נעמי חזן: מה ששמענו עד עכשיו נשמע כמו הספדים.

נעמי חזן: אני רוצה להזכיר לכולנו שמדובר בנציב לדורות הבאים.

שאול יהלום: כך העם היהודי מתחדש.

נעמי חזן: ודאי.

נעמי חזן: לכן, כמי שמכירה את שלמה שהם שנים רבות, אני בטוחה שהוא ידאג לעתיד של כולנו.

נעמי חזן: אני מברכת על הרעיון, ההצעה והאדם.

אפי אושעיה: תודה רבה, חברת הכנסת חזן.

אפי אושעיה: חברי הכנסת, אני מעמיד להצבעה את הצעת יושב ראש הכנסת למינוי נציב הדורות הבאים, בהתאם לחוק הכנסת, התשנ"ד-1994.

אפי אושעיה: מי בעד ההצעה של יושב ראש הכנסת?

אפי אושעיה: מי נגד?

אפי אושעיה: נמנעים אין.

אפי אושעיה: התקבל פה אחד.

אפי אושעיה: אני מבקש לקרוא לשלמה שהם.

אברהם רביץ: אתה הנציב שלי.

אברהם רביץ: אני הדורות הבאים.

אפי אושעיה: רבותי, חברי הכנסת, חברי ועדת הכנסת, אני בשמכם מבקש למסור לשופט שהם שוועדת הכנסת אישרה את המלצתו של היושב ראש והוא נבחר פה אחד לנציב הדורות הבאים, בהתאם לחוק הכנסת, התשנ"ד-1994.

אפי אושעיה: אדוני הנציב, מזל טוב.

שלמה שהם: תודה רבה.

אפי אושעיה: יושב ראש הכנסת.

אברהם בורג: אדוני יושב ראש הוועדה, חברי הכנסת וחברותיה, נציב המלח החדש של מדינת ישראל.

אברהם בורג: יש במקורותינו שני סוגי נציבות.

אברהם בורג: יש נציבות אחת שמביטה אחורה, זוהי הנציבות של אשת לוט.

אברהם בורג: אתה מביט אחורה, מה שנשאר ממך בסוף זה נציב מלח.

אברהם בורג: אתה מביט אחורה ולא יכול יותר להתקדם.

אברהם בורג: אתה נתקע במקום.

אברהם בורג: יש נציבות אחרת המופיעה בפרשת ניצבים ואומרת כך: "אתם ניצבים היום כולכם לפני ה' אלהיכם, ראשיכם, שבטיכם זקניכם ושוטריכם, כל איש ישראל" במילים אחרות – זהו הכינוס הגדול ביותר של העם, זוהי כנסת ישראל.

אברהם בורג: כל המערכת נמצאת: ראשיכם, שבטיכם, זקניכם ושוטריכם, כל איש ישראל, טפכם, נשיכם וכולי.

אברהם בורג: ובכינוס הזה הגדול, בהתייצבות הגדולה, נכרתת ברית.

אברהם בורג: נכרתת אמנה.

אברהם בורג: נעשה הסכם בין השותפים, בין הנוכחים במעמד.

אברהם בורג: וכאשר נכרתת הברית אומר כך המקום: "ולא אתכם לבדכם אנכי כורת את הברית הזאת ואת האלה הזאת, כי עם את אשר ישנו פה עמנו עומד היום לפני ה' אלהינו ואת אשר איננו עומד פה עמנו היום".

אברהם בורג: אבל אם כולכם באתם עם טפכם ונשיכם וכולם באו, אז איך יכול להיות שמישהו לא בא?

אברהם בורג: איך כורתים ברית עם מי שלא בא?

אברהם בורג: – מי שלא בא זה מי שעוד לא נולד.

אברהם בורג: מי שעוד לא נולד ניצב גם הוא במעמד כריתת הברית.

אברהם בורג: מה שקרה בכנסת ישראל עד עצם הרגע הזה הוא, שהבטנו הרבה מאד פעמים לאחור כי זה עברנו.

אברהם בורג: לפעמים היינו נציב מלח, לפעמים אפילו זה לא הצלחנו להיות והבטנו הרבה מאד פעמים בהווה, אף פעם כמעט לא הבטנו קדימה.

אברהם בורג: כשבא חבר הכנסת יוסף-טומי לפיד והניח את הצעת החוק הזו על השולחן, היא נראתה בהתחלה כסימן שאלה של: מה משמעו של דבר ובסופו של דבר מגיע היום גם סימן הקריאה בסוף סימן השאלה.

אברהם בורג: נגמרה החקיקה, נגמר תהליך הבחירה של המועמד, יש לכנסת על פי חוק נציב הדורות הבאים ומכאן ואילך עליך, שלמה שהם, לעצב את התפקיד הזה, לצקת בו תכנים, לייצר את אותה אמנה בין כנסת ישראל הזו לבין כל אלה שלא ניצבים עמנו כרגע, לאמור: הדורות הבאים.

אברהם בורג: היה לך מספיק זמן.

אברהם בורג: כשהיית אצלי בחדר ידעת לפעמים שמחות, ידעת לפעמים גם אכזבות, אבל דבר אחד ברור לי שאתה יודע היום יותר טוב מכל אחד אחר – אולי זה חלק מתפיסת העולם ההרמונית שאתה ואני מאמינים בה – לא מה שנראה כדחייה בפעם אחת הוא לא בהכרח קבלה בפעם אחרת.

אברהם בורג: בהצלחה גדולה, גדולה, גדולה שלמה.

אברהם בורג: על דעת כל חברי הוועדה ועל דעת כל מי שנוגע בדבר אתה האיש המתאים לתפקיד הזה.

אפי אושעיה: מכובדי השופט שהם, הנציב.

אפי אושעיה: מחובתי להגיד לך שכל חברי הכנסת בלי יוצא מן הכלל, לא רק שהצביעו באופן חד משמעי ופה אחד, אלא גם מצאו לנכון לשבח אותך שלא בפניך ואני מניח שבשם כל חברי הוועדה אני מאחל לך הצלחה.

אפי אושעיה: אם היית שומע רק את חלקם של הדברים שנשמעו כאן, היית כנראה מסמיק.

שלמה שהם: חברים, אני ברשותכם אקצר.

שלמה שהם: לדברים של אברום – אבן עזרא אמר: "העבר – עבר ואין ההווה – כהרף עין העתיד – עתיד עדיין אם כן – דאגה מנין?

שלמה שהם: " ו Why to worry?

שלמה שהם: אני חשבתי מה יהיה באמת הדבר במקורות שהוא המתאים ביותר לעניין שלנו.

שלמה שהם: דווקא נראה לי שהסיפור של חוני המעגל הוא סיפור ידוע.

שלמה שהם: שפגש אדם וראה אותו נוטע חרוב.

שלמה שהם: שאל אותו: בכמה זמן ייתן החרוב פירות?

שלמה שהם: אמר לו: שבעים שנה.

שלמה שהם: אמר לו: מי אמר לך שתחיה שבעים שנה?

שלמה שהם: אמר לו: "עלמא בחרובא אשכחתיה" – אני מצאתי את העולם בחרובים.

שלמה שהם: כשם שנטעו אבותי לי כך אטע אני לבני.

שלמה שהם: נדמה לי שהעובדה שבשל המרחב הזה של ההישרדות שבו אנחנו נמצאים כולנו, החקיקה כולה במדינה הזאת וגם ההתנהלות של המדינה, מצויה במרחב של העבר ובקושי של ההווה, כמו שאמר היושב ראש ואנחנו לא רואים את העתיד ואין למעשה פרקליט אמיתי לאלה שאינם עמנו היום פה, שיהיה בתוך החקיקה הזאת ויאמר: רק רגע, יש לנו חובה להשאיר את העולם בחרובים.

שלמה שהם: יש לנו מחויבות להשאיר את העולם כמו שקיבלנו אותו.

שלמה שהם: היכולת להסתכל ולראות שהמרחב צריך להיות, לא מרחב של עבר והווה ואולי לא מרחב של הישרדות.

שלמה שהם: איך אמר איינשטיין?

שלמה שהם: שהפתרון של הבעיות לא יבוא מתוך הדפוסים שיצרו אותן.

שלמה שהם: נראה לי שזה צריך להיות המרחב שבו אנחנו נעבוד.

שלמה שהם: אני מאד מקווה שהכנסת תיתן, באמת, תשומת לב ראויה לדבר הזה שהוא בנפשנו.

שלמה שהם: אני מאמין שמתוך הראייה של העתיד נוכל לפתור גם את בעיות ההווה בצורה נכונה וראויה יותר ואני מאמין שהכנסת תיתן את התמיכה הזאת ובמרחב העל הזה נוכל לפתור דברים ולעשות דברים במרחב של סובלנות, במרחב של איכות חיים ואיכות סביבה – כמו שכתוב, במרחב של חינוך נכון ואהבת אדם, במרחב של יצירה וחזון.

שלמה שהם: הדבר המרגש ביותר בעיני זו הזכות הזו ליצור משהו שהוא יש מאין וכנראה שזה נכון:

שלמה שהם: כנראה שהצער הזה שעברתי קודם, ייתן לי את היכולת ליצור דברים במקום אחר ואני מודה לכולכם על האמון.

שלמה שהם: תודה רבה.

אפי אושעיה: חברי הכנסת, תודה רבה ליושב ראש, תודה לכולכם, אנחנו ממשיכים בישיבת ועדת הכנסת.

אפי אושעיה: בקשה להקדמת הדיון בהצעת חוק הביטוח הלאומי (תיקון – שלילת זכויות ממבצע פעולת איבה), התשס"ב-2001

אפי אושעיה: חברי הכנסת, אנחנו מתחילים עם הצעת חוק הביטוח הלאומי (תיקון – שלילת זכויות ממבצע פעולת איבה), התשס"ב-2001.

אפי אושעיה: חבר הכנסת גאגולה הגיש בקשה לוועדת הכנסת.

אפי אושעיה: אני כבר מודיע בפתח הישיבה שאנחנו, בוועדה, צריכים לעסוק בכל בקשה שמוגשת.

אפי אושעיה: אנחנו פותחים את הדיון והדיון ימשך בשבוע הבא על ידי יושב ראש הוועדה הקבוע ויוזמנו הנציגים וכל הרשויות המוסמכות לעניין הבקשה של חבר הכנסת גאגולה לפטור מחובת הנחה.

אפי אושעיה: אם כך, חבר הכנסת גאגולה יציג את בקשתו לפטור ובזה יסתיים הפרק של הדיון בעניין הזה ויימשך בשבוע הבא.

אפי אושעיה: בבקשה.

יצחק גאגולה: אני מודה לך, אדוני היושב ראש.

יצחק גאגולה: יורשה לי להציג את הבקשה.

יצחק גאגולה: אנחנו נמצאים במציאות מגוחכת, אבסורדית, שבה רוצחים שפלים רוצחים בנו מדי יום ביומו, מתרוצצים ומתאבדים.

יצחק גאגולה: לצערנו הרב הפרצה בחוק מאפשרת לאנשים מן הסוג הזה לקבל ביטוח לאומי על חשבון משלם המסים הישראלי.

יצחק גאגולה: את האבסורד הזה אנחנו צריכים להפסיק ומיד ואני ביקשתי פטור מחובת הנחה רק מסיבה אחת – ולא הייתי ממשיך יותר מזה – לתת איזושהי בשורה לעם בישראל שההשתוללות הזאת, שמה שהיה אתמול לא יהיה יותר ושמדינת ישראל רואה במתפוצצים למיניהם מכל סוג שהוא חלאה ומה שקורה לא יקרה יותר.

אורי אריאל: מה זה קשור למה שהיה אתמול?

יצחק גאגולה: ודאי שיש לזה קשר למה שהיה אתמול.

יצחק גאגולה: התכוונתי למה שהיה באופן כולל.

אורי אריאל: סליחה.

יצחק גאגולה: לכן ביקשתי פטור מחובת הנחה.

יצחק גאגולה: יכול להיות שהחוק הזה יכול היה לחכות עוד חודש וחצי, אבל לו רק בגלל הסיבה הפשוטה של לתת איזושהי בשורה לעם, שאנחנו רואים בזה משהו קצת שונה מחוקים אחרים, אני מבקש פטור מחובת הנחה ואני מקווה שחברי בוועדה יתנו לי יד בדבר החשוב הזה.

אליעזר כהן: יש לי הערה טכנית.

נעמי חזן: יש לי שאלה.

אפי אושעיה: רגע, סליחה, חברי הכנסת.

אפי אושעיה: סליחה.

אפי אושעיה: אמרתי שאת הדיון המהותי בחוק נדחה - - -

נעמי חזן: לא מהותי.

אליעזר כהן: הערה טכנית.

אליעזר כהן: תן לי.

אפי אושעיה: תכף, חברת הכנסת חזן תדבר ואתה תדבר.

אפי אושעיה: אני לא נועל את הישיבה בזה.

אפי אושעיה: אני רק אומר שהדיון המהותי יתקיים בשבוע הבא.

אפי אושעיה: הערות, שאלות – זו ההזדמנות.

אפי אושעיה: אנחנו נקבל חוות דעת של היועץ המשפטי, דברים אחרים, כל זה יבוא לדיון בשבוע הבא.

אפי אושעיה: בבקשה, חברת הכנסת חזן.

נעמי חזן: יש הצעת חוק של חבר הכנסת הירשזון.

נעמי חזן: היא כבר עברה קריאה טרומית, לא?

אליעזר כהן: כן.

אליעזר כהן: היא בוועדה.

נעמי חזן: היא כבר בוועדה ואדוני היושב ראש, לסדר ולפרוטוקול: הנוהג הזה שאנשים לוקחים חוקים מחברי כנסת אחרים, חוקים שהם כבר בהליך של חקיקה - - -

יצחק גאגולה: חלילה.

נעמי חזן: סליחה ואז באים לוועדת הכנסת ועוד מבקשים פטור מחובת הנחה זה נוהג שבעיני הוא פסול ובאיזשהו מקום אני לא מבינה מדוע בכלל זה עולה על סדר יומנו.

אליעזר כהן: אני עשיתי את זה פעם לנעמי חזן, באי ידיעה.

יצחק גאגולה: חברת הכנסת חזן, אני מצטער לומר לך: אני הגשתי את החוק הזה באותו שבוע במקביל.

יצחק גאגולה: - - -

אפי אושעיה: חבר הכנסת גאגולה, היא העירה הערה נכונה.

אפי אושעיה: בבקשה.

אליעזר כהן: הערה טכנית נוספת על מה שהיא אמרה.

נעמי חזן: מתי החוק הזה הונח, אדוני?

אתי בן-יוסף: ביום שני.

אליעזר כהן: תקשיבו, אנחנו בכל זאת צריכים לשחרר אותו מחובת הנחה, בכדי לצרף אותו להצעה של הירשזון.

אופיר פינס-פז: אבל זה לא היום.

אפי אושעיה: אוקי.

אפי אושעיה: חברי הכנסת, הסתיים הדיון בעניין הזה לעת עתה, ימשך בשבוע הבא דיון מהותי גם בכל הנושאים שעלו פה.

אפי אושעיה: קביעת ועדות לדיון בהצעות חוק.

אפי אושעיה: הצעת חוק העדה האתיופית, התשס"א-2001, של חבר הכנסת מרדכי משעני וקבוצת חברי כנסת (פ/2740).

אפי אושעיה: נשמעו הצעות להעביר את הדיון בהצעת החוק לוועדת העבודה והרווחה או לוועדת הכספים.

אפי אושעיה: חבר הכנסת משעני, בבקשה.

מרדכי משעני: אני מאד מבקש להעביר את החוק הזה לוועדת העבודה והרווחה, משום שהחוק – כל מי שיקרא בו יראה – נוגע הרבה לחוק הביטוח הלאומי ולכן אנחנו מבקשים שהחוק הזה יידון בוועדת העבודה והרווחה.

מרדכי משעני: יש בו, בנוסף לעניין של הביטוח הלאומי גם את העניין של חיילים משוחררים.

מרדכי משעני: אני, על כל פנים, חושב שהוועדה המתאימה זו בוודאי לא ועדת הכספים, אלא ועדת העבודה והרווחה ואני מבקש להעביר את זה לשם.

אפי אושעיה: גבירתי היועצת המשפטית, בבקשה.

אנה שניידר: אני רק רציתי להסב את תשומת לבכם לכך שחלק גדול מסעיפי החוק דנים בהטבות כספיות: הלוואה לשיקום, מענק חודשי לשכר דירה, הכשרה מקצועית, מעונות יום, פטורים ממס הכנסה.

אנה שניידר: לכן, יש גם היגיון לחשוב להעביר את זה לוועדת הכספים, אבל יכול להיות שצריך בכלל לחשוב בכיוון נוסף, אולי ועדת עלייה וקליטה.

אנה שניידר: מדובר פה למעשה בהצעת חוק שאמורה להסדיר את כל הנושא של העדה האתיופית.

אנה שניידר: עיקרה של העדה או כולם, אולי, עולים.

אנה שניידר: יכול להיות שיש מקום להעביר את הדיון לוועדת העלייה והקליטה.

אפי אושעיה: רבותי חברי הכנסת שהיו עסוקים בדיבורים ולא שמו לב, אני חוזר על דבריה של היועצת המשפטית לכנסת: היא לא קבעה באופן חד משמעי לאיזו ועדה, היא נתנה לנו עוד איזשהו צד, שיכול להיות שהחוק צריך להיות נדון בוועדת העלייה והקליטה, לא בוועדת כספים ולא בוועדת העבודה והרווחה, אבל היא לא פסלה דיון באחת מהוועדות האחרות.

אפי אושעיה: לכן, אנחנו מעמידים את זה להצבעה.

אפי אושעיה: אני, ככלל, כשאני יושב ראש ועדה, אני מקבל את הקביעות של היועצת המשפטית של הכנסת.

אנה שניידר: אלה לא קביעות.

אפי אושעיה: נכון, אז היות ולא קבעה – אני מעמיד את זה להצבעה ואנחנו נשקול.

אפי אושעיה: מי בעד העברה לוועדת העבודה והרווחה?

אפי אושעיה: נתקבל ברוב קולות ויועבר לוועדת העבודה והרווחה.

מרדכי משעני: תודה רבה, אדוני.

אפי אושעיה: הצעת חוק העונשין (תיקון קביעת עונש מינימום בסחר בנשים), התשס"א-2001, של חברת הכנסת זהבה גלאון וקבוצת חברי כנסת (פ/2806).

אפי אושעיה: נשמעו הצעות להעביר את הדיון בהצעת החוק לוועדת החוקה, חוק ומשפט או לוועדת העבודה והרווחה.

אפי אושעיה: חברת הכנסת נעמי חזן.

אפי אושעיה: אני רק מביא לתשומת לבכם שהיועצת המשפטית קבעה באופן חד משמעי להעביר לוועדת החוקה, חוק ומשפט.

נעמי חזן: כן, אני רק רוצה לחזק את זה אדוני.

נעמי חזן: יש סדרה של חוקים בנושא הזה, בין היתר חוקים שעברו אתמול קריאה טרומית.

נעמי חזן: לעניות דעתי כל כולם צריכים לעבור לוועדת החוקה, חוק ומשפט, אני לא הבנתי מדוע מישהו הציע אחרת.

אפי אושעיה: כן.

אפי אושעיה: חברי הכנסת, מי בעד להעביר לוועדת חוקה?

אפי אושעיה: תודה.

אפי אושעיה: יועבר להצעת חוקה על פי החלטת רוב חברי הוועדה.

אפי אושעיה: הצעת חוק ביטוח בריאות ממלכתי (תיקון פטור מתשלום בעד תרופות) (הוראת שעה) התשס"א- 2000 – של חבר הכנסת עמיר פרץ.

אפי אושעיה: נשמעו הצעות להעביר את הצעת החוק לדיון בוועדת העבודה, הרווחה והבריאות או בוועדת כספים.

אפי אושעיה: מה ההמלצה של גבירתי?

אנה שניידר: גם כאן חד משמעית ועדת העבודה, הרווחה והבריאות.

אפי אושעיה: חברי הכנסת, מי בעד להעביר לוועדת העבודה, הרווחה והבריאות?

אפי אושעיה: התקבל ברוב חברי הוועדה.

אפי אושעיה: תודה.

אפי אושעיה: קביעת ועדות לדיון בהצעות לסדר היום.

אפי אושעיה: חברי הכנסת מקסים לוי ונהרי מתייחסים לסעיף אחד – אנחנו דוחים את זה לישיבה הבאה.

אפי אושעיה: סעיף 2 – איומי גורמי טרור על חיי נבחרי ציבור – של חברי הכנסת זבולון אורלב, עבד-אלמאלכ דהאמשה, מוסי רז, נחמה רונן ומיכאל נודלמן.

אפי אושעיה: נשמעו הצעות להעביר את הנושא לדיון בוועדת חוץ ובטחון או בוועדת הפנים ואיכות הסביבה.

נעמי חזן: זה בכלל משטרה.

אפי אושעיה: חברי הכנסת.

אפי אושעיה: אומרת חברת הכנסת נעמי חזן: זה בכלל פנים, זה משטרה וכך הלאה.

אברהם פורז: אם יהיה בפנים, אולי יהיה סיכוי שידונו.

אפי אושעיה: גבירתי היועצת המשפטית.

אנה שניידר: פנים.

אפי אושעיה: חברי הכנסת, מי בעד להעביר לוועדת הפנים?

אפי אושעיה: תודה.

אפי אושעיה: נתקבל ברוב – לוועדת הפנים.

אפי אושעיה: סעיף 3 - שריפת ספר תורה והצתת בית כנסת במדרשת שדה בוקר – של חבר הכנסת יעקב ליצמן.

אפי אושעיה: נשמעו הצעות להעביר את הנושא לדיון בוועדת הפנים ואיכות הסביבה או בוועדת החינוך והתרבות.

אפי אושעיה: גבירתי היועצת המשפטית?

אנה שניידר: פנים.

אפי אושעיה: פנים.

אפי אושעיה: היועצת המשפטית ממליצה להעביר לוועדת הפנים.

אפי אושעיה: מי בעד להעביר לוועדת הפנים?

אפי אושעיה: התקבל ברוב קולות, תודה.

אפי אושעיה: 4 – מקבצי דיור לעולים חדשים – של חברי הכנסת אופיר פינס, מרינה סולודקין, נעמי חזן, רומן ברונפמן, זבולון אורלב ומקסים לוי.

אברהם פורז: אני מבקש רשות דיבור.

אפי אושעיה: מבקש חבר הכנסת במציעים?

אתי בן-יוסף: הנדל ביקש לקליטה.

אפי אושעיה: הנדל ביקש לקליטה, אבל פורז במציעים?

אפי אושעיה: לא.

אברהם פורז: אני לא.

אפי אושעיה: בבקשה, אדוני.

אברהם פורז: זה מקרה חריג, אולי שיושב ראש של ועדה בא ומבקש שיעברו לו הצעות לסדר.

אברהם פורז: אני חושב שמאחר ומדובר בנושא של התקשרויות של משרד הבינוי והשיכון לרכישה והתקשרויות עם קבלנים – הנושאים הם כלכליים מובהקים.

אברהם פורז: זה ברור לגמרי שעולים רוצים דירה כמה שיותר גדולה.

אברהם פורז: אין פה אלמנטים של קליטת עלייה.

אברהם פורז: יש פה אלמנטים של בינוי ושיכון, מול דיור ציבורי מול כל הדברים האלה.

אברהם פורז: נושא הדיור הציבורי זה בפירוש נושא שלנו.

אברהם פורז: גם חוק הדיור הציבורי של רן כהן עבר בוועדת הכלכלה.

אברהם פורז: אני רוצה לקיים בעניין הזה דיון מאד מעמיק, העניין נראה פרובלמטי.

אברהם פורז: לכן, הייתי מאד מבקש שתאפשרו להעביר את זה לוועדת הכלכלה כדי שבאמת נדון בזה לעומק.

אפי אושעיה: חברי הכנסת, ברשותכם, היות ויש פניה של יושב ראש ועדת העלייה והקליטה, חבר הכנסת הנדל, שאומר שהוא - - -

גנדי ריגר: זה נושא לעלייה וקליטה באופן טבעי.

אפי אושעיה: רגע, רגע.

אפי אושעיה: היות וחבר הכנסת הנדל לא יכול להגיע בגלל הפיגוע בכפר דרום, אני ממליץ שנשמע את ההמלצה של היועצת המשפטית של הכנסת.

אפי אושעיה: אם תהיה לה קביעה חד משמעית, אני מעלה את זה להצבעה.

אפי אושעיה: אם זה לא חד משמעי, אז יושב ראש הוועדה הקבוע יכריע בעניין הזה.

אפי אושעיה: בבקשה, גבירתי.

אנה שניידר: זה לא חד משמעי מבחינתי.

אנה שניידר: אני חושבת שבאמת מקבצי דיור זה מתאים לוועדת הכלכלה, אבל מאחר שמדובר בעולים, זה גם יכול לידון בוועדת העלייה והקליטה.

אליעזר כהן: או שזה יהיה משותף.

סופה לנדבר: שיהיה משותף, נכון.

אברהם פורז: לי לא אכפת שזה יהיה ועדה משותפת בראשות יושב ראש ועדת הכלכלה.

אורי אריאל: אני מסכים שזה יהיה משותף אם צבי הנדל יהיה יושב ראש.

אברהם פורז: הוא יסכים לזה.

אברהם פורז: אדוני היושב ראש, אני מציע ככה:

אברהם פורז: אני מציע ועדה משותפת לכלכלה ולעלייה וקליטה בראשות יושב ראש ועדת הכלכלה.

אברהם פורז: אם צבי הנדל יגיד שהוא לא מסכים, תהיה רוויזיה.

אברהם פורז: בשביל מה להתכנס עוד פעם?

אברהם פורז: אם הוא לא מסכים, תהיה רוויזיה.

אפי אושעיה: אני מעמיד להצבעה את הצעתו של חבר הכנסת פורז.

אפי אושעיה: מי בעד ועדה משותפת בראשות יושב ראש ועדת הכלכלה?

אורי אריאל: יש הצעה אחרת: שיהיה בראשות צבי הנדל.

נעמי חזן: אם הוא לא יסכים נעשה רוויזיה.

סופה לנדבר: ועדה משותפת זה בסדר, נו?

אורי אריאל: סליחה, יש עוד הצעה.

אורי אריאל: אני מציע את אותה הצעה, רק שזה יהיה בראשות צבי הנדל ואם הוא לא יסכים תהיה רוויזיה.

אברהם פורז: נו, באמת.

אורי אריאל: למה לא?

אפי אושעיה: חבר הכנסת פורז.

אברהם פורז: אתה רוצה לדחות את זה?

אפי אושעיה: לא, אני רוצה להעביר את ההצעה שלך, אבל אין לי רוב לעשות את זה.

אברהם פורז: אז אוקי.

אברהם פורז: אז שההצבעה תהיה במועד אחר.

אפי אושעיה: אנחנו דוחים את ההצבעה ליום שני הבא, כאשר היושב ראש הקבוע יהיה פה.

אפי אושעיה: תודה רבה.